CELEX: 32019R0463
Language: lt
Date: 2019-01-30 00:00:00
Title: 2019 m. sausio 30 d. Komisijos deleguotasis reglamentas (ES) 2019/463, kuriuo dėl subjektų, kuriems taikoma išimtis, sąrašo iš dalies keičiamas Europos Parlamento ir Tarybos reglamentas (ES) 2015/2365 (Tekstas svarbus EEE.)

22.3.2019   
               
               
                  LT
               
               
                  Europos Sąjungos oficialusis leidinys
               
               
                  L 80/16
               
            
         KOMISIJOS DELEGUOTASIS REGLAMENTAS (ES) 2019/463
         2019 m. sausio 30 d.
         kuriuo dėl subjektų, kuriems taikoma išimtis, sąrašo iš dalies keičiamas Europos Parlamento ir Tarybos reglamentas (ES) 2015/2365
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo (1), ypač į jo 2 straipsnio 4 dalį,
         kadangi:
         
                     (1)
                  
                  
                     2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties 50 straipsnį. Jei Europos Vadovų Taryba, susitarusi su Jungtine Karalyste, vieningai nenuspręs pratęsti termino, Sutartys Jungtinei Karalystei nustos galioti nuo Susitarimo dėl išstojimo įsigaliojimo dienos arba, jei tokio susitarimo nėra, praėjus dvejiems metams po to pranešimo gavimo;
                  
               
                     (2)
                  
                  
                     Susitarime dėl išstojimo, dėl kurio susitarė derybininkai, nustatyta Sąjungos teisės nuostatų taikymo Jungtinei Karalystei ir jos teritorijoje tvarka po to, kai Sutartys Jungtinei Karalystei nustos galioti. Jeigu tas susitarimas įsigalios, Reglamentas (ES) 2015/2365, įskaitant jo 2 straipsnio 2 dalies a punkte numatytą išimtį, pagal tą susitarimą Jungtinei Karalystei ir jos teritorijoje bus taikomas pereinamuoju laikotarpiu ir pasibaigus tam laikotarpiui nustos būti taikomas;
                  
               
                     (3)
                  
                  
                     Jungtinei Karalystei išstojus iš Sąjungos, jeigu nebūtų jokių specialių nuostatų, Reglamento (ES) 2015/2365 2 straipsnio 2 dalies a punkte numatyta išimtis Europos centrinių bankų sistemos (ECBS) nariams, kitoms panašias funkcijas atliekančioms valstybių narių įstaigoms ir kitoms Sąjungos viešosioms įstaigoms, kurioms pavesta valdyti arba dalyvauti valdant valstybės skolą, nebebus taikoma Jungtinės Karalystės centriniam bankui, kitoms panašias funkcijas atliekančioms įstaigoms ir kitoms viešosioms įstaigoms, kurioms pavesta valdyti arba dalyvauti valdant valstybės skolą Jungtinėje Karalystėje;
                  
               
                     (4)
                  
                  
                     Komisija įvertino centrinių bankų ir viešųjų įstaigų, kurioms pavesta valdyti arba dalyvauti valdant valstybės skolą, traktavimą pagal Jungtinėje Karalystėje po jos išstojimo iš Sąjungos taikytinus teisės aktus dėl vertybinių popierių įsigijimo finansavimo sandorių ir savo išvadas pateikė Europos Parlamentui ir Tarybai;
                  
               
                     (5)
                  
                  
                     Komisija savo vertinime padarė išvadą, kad Jungtinės Karalystės centriniam bankui ir viešosioms įstaigoms, kurioms pavesta valdyti arba dalyvauti valdant valstybės skolą, turėtų būti netaikoma Reglamento (ES) 2015/2365 4 straipsnyje nustatyta pareiga teikti duomenis ir 15 straipsnyje nustatyti pakartotinio naudojimo skaidrumo reikalavimai;
                  
               
                     (6)
                  
                  
                     Jungtinės Karalystės institucijos pateikė patikinimą dėl ECBS narių statuso, teisių ir pareigų, taip pat dėl savo ketinimo ECBS nariams, kitoms panašias funkcijas atliekančioms valstybių narių įstaigoms ir kitoms Sąjungos viešosioms įstaigoms, kurioms pavesta valdyti arba dalyvauti valdant valstybės skolą, taikyti išimtį, panašią į numatytąją Reglamento (ES) 2015/2365 2 straipsnio 2 dalyje;
                  
               
                     (7)
                  
                  
                     todėl Jungtinės Karalystės centrinis bankas, kitos panašias funkcijas atliekančios įstaigos ir kitos viešosios įstaigos, kurioms pavesta valdyti arba dalyvauti valdant valstybės skolą Jungtinėje Karalystėje, turėtų būti įtrauktos į Reglamente (ES) 2015/2365 pateiktą subjektų, kuriems taikoma išimtis, sąrašą;
                  
               
                     (8)
                  
                  
                     todėl Reglamentas (ES) 2015/2365 turėtų būti atitinkamai iš dalies pakeistas;
                  
               
                     (9)
                  
                  
                     Komisija toliau reguliariai stebi, kaip traktuojami tie centriniai bankai ir viešosios įstaigos, nurodyti Reglamento (ES) 2015/2365 2 straipsnio 2 dalyje pateiktame sąraše, kuriems netaikoma pareiga teikti duomenis ir pakartotinio naudojimo skaidrumo reikalavimai. Tas sąrašas gali būti atnaujintas atsižvelgiant į reglamentavimo tvarkos raidą tose trečiosiose valstybėse ir visus svarbius naujus informacijos šaltinius. Atlikus tokį pakartotinį vertinimą, tam tikros trečiosios valstybės galėtų būti išbrauktos iš subjektų, kuriems taikoma išimtis, sąrašo;
                  
               
                     (10)
                  
                  
                     šis reglamentas turėtų įsigalioti skubos tvarka ir būti taikomas nuo dienos, einančios po dienos, kurią Jungtinei Karalystei ir jos teritorijoje nustoja būti taikomas Reglamentas (ES) 2015/2365,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2015/2365 2 straipsnio 2 dalis papildoma c punktu:
            
               
                           „c)
                        
                        
                           centriniam bankui, kitoms įstaigoms, atliekančioms panašias funkcijas, ir kitoms viešosioms įstaigoms, kurioms pavesta valdyti arba dalyvauti valdant valstybės skolą Jungtinėje Didžiosios Britanijos ir Šiaurės Airijos Karalystėje.“
                        
                     
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo dienos, einančios po dienos, kurią Jungtinei Karalystei ir jos teritorijoje nustoja būti taikomas Reglamentas (ES) 2015/2365.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. sausio 30 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 337, 2015 12 23, p. 1.